In the End
„In the End“ AQShda tuzilgan Linkin Park rok guruhi ijro etgan qoʻshiqdir. Guruhning Hybrid Theory (2000) nomli ilk albomiga sakkizinchi qoʻshiq sifatida kiritilgan. 2001-yilning 9-oktyabrida albomning toʻrtinchi va oxirgi singli sifatida chiqarilgan. „In the End“ qoʻshigʻi musiqa tanqidchilari tomonidan xush qarshilandi. Koʻpchilik taqrizchilar ashulaning pianino riffini olqishlashdi. Qoʻshiqning savdosi ham chaqqon boʻldi. Umumjahon boʻylab koʻplab musiqiy chartlarda yuqori oʻntalik safidan oʻrin oldi. AQShning Billboard Hot 100 chartida ikkinchi pogʻonagacha koʻtarildi va guruhning ushbu chartda eng yuqori pogʻonaga koʻtarilgan ashulasiga aylandi. 2002-yili „Z100 top 100 songs“ chartida ikkinchi pogʻonaga koʻtarildi. Blender jurnali tuzgan The 500 Greatest Songs Since You Were Born roʻyxatida 121-oʻrinni egalladi. 2021-yilning iyunida qoʻshiq Spotify platformasida tinglashlar soni bir milliardga yetgan ilk nu metal qoʻshiqqa aylandi. „In The End“ qoʻshigʻi Linkin Parkning eng taniqli qoʻshiqlaridan biri hisoblanadi. Guruhning asosiy vokalchisi Chester Benningtonga avvalboshda qoʻshiq manzur kelmagan va hatto uni Hybrid Theory albomiga kiritilishini ham istamagan. 2002-yilda guruh qoʻshiqni „Enth E ND“ nomi bilan qayta kuylagan. U guruhning Reanimation nomli remiks-albomiga kiritilgan. Bundan tashqari, qoʻshiq uchun klip ham suratga olingan boʻlib, unga Nathan Cox va guruh turntablisti Joe Hahn rejissorlik qilishgan. Klip 2001-yilning 6-oktyabrida MTV va Much telekanallarida premyera qilingan. Shuningdek, klip „Eng yaxshi rock video“ nominatsiyasida MTV Video Music Awardni olgan. „Yil videosi“ nominatsiyasida shu mukofotga nomzod ham boʻlgan, biroq Eminem ijro etgan „Without Me“ ashulasiga yutqazgan. 2021-yil dekabr holatiga koʻra, qoʻshiq klipi YouTubeda 1.3 milliardan ortiq koʻrilgan. Bu guruhning YouTubeda koʻrishlar soni bir milliardga yetgan „Numb“ qoʻshigʻi uchun olingan klipdan keyingi ikkinchi klipi boʻldi. Video Linkin Parkning YouTube kanaliga ikki marotaba yuklangan. Birinchi marotaba 2007-yilning 4-martida 240p formatda yuklangan boʻlsa, ikkinchi marotaba 2009-yilning 29-oktyabrida nisbatan yuqoriroq formatda, yaʼni 360p formatda yuklangan. Qoʻshiq klipi oʻsha kuni Warner Bros. Records leyblining YouTube kanalida undan ham yuqoriroq sifatda, yaʼni 480p formatda yuklangan. 2018-yilda Tommee Profitt „In the End“ qoʻshigʻi kaverini hozirlagan. U Fleurie va Jung Youth tomonidan kuylangan. Undan Legacies teleseriali birinchi mavsumining beshinchi qismida ishlatilgan.